CELEX: 62007TN0467
Language: el
Date: 2007-12-21 00:00:00
Title: Υπόθεση T-467/07: Προσφυγή-αγωγή της 21ης Δεκεμβρίου 2007 — Du Pont de Nemours (France) κ.λπ. κατά Επιτροπής

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/52
            
         Προσφυγή-αγωγή της 21ης Δεκεμβρίου 2007 — Du Pont de Nemours (France) κ.λπ. κατά Επιτροπής
   (Υπόθεση T-467/07)
   (2008/C 51/96)
   Γλώσσα της διαδικασίας: η αγγλική
   Διάδικοι
   
      Προσφεύγουσες-ενάγουσες: Du Pont de Nemours (France) SAS (Puteaux, Γαλλία), Du Pont Portugal — Serviços, sociedade unipessoal, Ld.a (Λισαβόνα, Πορτογαλία), Du Pont Ibérica SL (Βαρκελώνη, Ισπανία), E.I. du Pont de Nemours & Co (Wilmington, ΗΠΑ), Du Pont de Nemours Italiana SRL (Mιλάνο, Ιταλία, Du Pont De Nemours (Κάτω Χώες) BV (Dordrecht, Κάτω Χώρες), Du Pont de Nemours (Γερμανία) GmbH (Bad Homburg v.d. Höhe, Γερμανία), DuPont Poland sp. z o. o. (Βαρσοβία, Πολωνία), DuPont Romania SRL (Βουκουρέστι, Ρουμανία), DuPont International Operations SARL (Le Grand Saconnex, Ελβετία), Du Pont de Nemours International SA (Le Grand Saconnex, Ελβετία), DuPont Solutions (France) SAS (Puteaux, Γαλλία), Du Pont Agro Hellas AE (Χαλάνδρι, Ελλάδα) (εκπρόσωποι: D. Waelbroeck και I. Aντύπας, δικηγόροι)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα των προσφευγουσών-εναγουσών
   Οι προσφεύγουσες-ενάγουσες ζητούν από το Πρωτοδικείο:
   
               —
            
            
               να διατάξει την ακύρωση της από 19 Σεπτεμβρίου 2007 αποφάσεως της Επιτροπής περί μη καταχωρίσεως της ουσίας methomyl στο παράρτημα I της οδηγίας 91/414/EΟΚ του Συμβουλίου και περί ανακλήσεως της εγκρίσεως για τα φυτοπροστατευτικά προϊόντα που περιέχουν την ουσία αυτή·
            
         
               —
            
            
               να υποχρεώσει την Κοινότητα, όπως εκπροσωπείται εν προκειμένω από την Επιτροπή, να αποκαταστήσει κάθε ζημία που υπέστησαν οι προσφεύγουσες-εναγουσες λόγω της προσβαλλομένης αποφάσεως και να επιδικάσει στις προσφεύγουσες-ενάγουσες ποσό αποζημιώσεως που εκτιμάται σε 52.5 εκατομμυρίων ευρώ, ή οποιοδήποτε άλλο ποσό το οποίο αντανακλά τη ζημία που υπέστησαν ή πρόκειται να υποστούν οι προσφεύγουσες-ενάγουσες, όπως αυτή θα προκύψει κατά τη διαδικασία λαμβανομένης υπόψη της μελλοντικής ζημίας·
            
         
               —
            
            
               εναλλακτικώς, να διατάξει τους διαδίκους να υποβάλουν στο Πρωτοδικείο εντός εύλογης προθεσμίας από την ημερομηνία εκδόσεως της αποφάσεως το ποσό της αποζημιώσεως που συμφωνήθηκε μεταξύ των διαδίκων ή, ελλείψει σχετικής συμφωνίας, να διατάξει τους διαδίκους να υποβάλουν στο Πρωτοδικείο, εντός της ίδιας προθεσμίας, τα αιτήματά τους συνοδευόμενα από συγκεκριμένα αριθμητικά στοιχεία·
            
         
               —
            
            
               να επιδικάσει τόκους επί του καταβλητέου ποσού, από της ημερομηνίας εκδόσεως της αποφάσεώς του και μέχρις εξοφλήσεώς του, υπολογιζόμενους είτε βάσει του επιτοκίου που εφαρμόζει σήμερα η Ευρωπαϊκή Κεντρική Τράπεζα στις κύριές της πράξεις αναχρηματοδοτήσεως, αυξημένου κατά δύο ποσοστιαίες μονάδες, είτε βάσει του επιτοκίου που το Πρωτοδικείο κρίνει προσήκον·
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         Ισχυρισμοί και κύρια επιχειρήματα
   Η οδηγία 91/414/ΕΟΚ του Συμβουλίου σχετικά με τη διάθεση στην αγορά φυτοπροστατευτικών προϊόντων (1) προβλέπει ότι τα κράτη μέλη πρέπει να εγκρίνουν ένα φυτοπροστατευτικό προϊόν μόνον εφόσον οι δραστικές ουσίες του περιλαμβάνονται στο παράρτημα I και πληρούνται οι προβλεπόμενες προϋποθέσεις. Οι προσφεύγουσες-ενάγουσες ζητούν την ακύρωση της αποφάσεως 2007/628/ΕΚ της Επιτροπής, της 19ης Σεπτεμβρίου 2007, σχετικά με τη μη καταχώριση της ουσίας methomyl στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν αυτή την ουσία (2). Οι προσφεύγουσες-ενάγουσες ζητούν, περαιτέρω, αποζημίωση για τη ζημία που ισχυρίζονται ότι υπέστησαν λόγω της προσβαλλομένης αποφάσεως.
   Προς στήριξη του αιτήματος ακυρώσεως, οι προσφεύγουσες-ενάγουσες υποστηρίζουν ότι η προσβαλλόμενη απόφαση εκδόθηκε βάσει ελλιπούς και προδήλως εσφαλμένης αξιολογήσεως της ουσίας methomyl, κατά την οποία η Επιτροπή δεν έλαβε υπόψη πληροφορίες που είχε στη διάθεσή της από τον Σεπτέμβριο του 2005.
   Οι προσφεύγουσες-ενάγουσες υποστηρίζουν ότι η Επιτροπή ενήργησε κατά κατάχρηση της εξουσίας της και κατά παράβαση των διατάξεων της οδηγίας 91/414/EΟΚ και των αρχών της αναλογικότητας, της χρηστής διοικήσεως, της ασφάλειας δικαίου, της δικαιολογημένης εμπιστοσύνης και της απαγορεύσεως των διακρίσεων, προσβάλλοντας, επιπλέον, το δικαίωμα ακροάσεως των προσφευγουσών-εναγουσών και παραβιάζοντας την υποχρέωση αιτιολογήσεως.
   
      (1)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ 1991, L 230, σ. 1).
   
      (2)  ΕΕ 2007, L 255, σ. 40.